31991D0637
L 343/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 декември 1991 година
относно установяване на образец за съобщение, което следва да се предава чрез компютъризираната мрежа „Анимо“
(91/637/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), последно изменена с Директива 91/496/ЕИО (2) и по-специално член 20, параграф 3 от нея,
като има предвид, че на 19 юли 1991 г. Комисията прие Решение 91/398/ЕИО относно компютъризирана мрежа, свързваща ветеринарните органи („Анимо“) (3);
като има предвид, че за да се осигури безпроблемното функциониране на мрежата, би следвало да се установи образец за съобщението, което следва да се предава от компетентните ветеринарни органи;
като има предвид, че предвидените в настоящото решение мерки са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Съобщението, което следва да се предава чрез компютъризираната мрежа „Анимо“, е в съответствие с образеца в приложението.
Член 2
Настоящото решение се преразглежда преди 31 декември 1992 г. при отчитане на развитието на ветеринарните правила, и по-специално тези от тях, които се отнасят до изискванията за сертифициране.
Член 3
Адресати на настоящото решение са държавите-членки.
Съставено в Брюксел на 3 декември 1991 година.